## Odluka Vijeća za elektroničke medije, klasa: 612-12/10-02/0029 od 9. prosinca 2010.

### NN 144/2010 (22.12.2010.), Odluka Vijeća za elektroničke medije, klasa: 612-12/10-02/0029 od 9. prosinca 2010.

VIJEĆE ZA ELEKTRONIČKE MEDIJE

3662

Na temelju članka 70. stavka 1. Zakona o elektroničkim medijima (»Narodne novine«, broj 153/09) i članka 22. stavka 1. točke 1. Pravilnika o sadržaju i postupku javnog natječaju za davanje koncesije za obavljanje djelatnosti pružanja medijskih usluga televizije i radija (»Narodne novine«, broj 46/10), Vijeće je na 56-10 sjednici održanoj 9. prosinca 2010., a na temelju provedenog Javnog natječaja za davanje koncesija za obavljanje djelatnosti pružanja medijske usluge radija broj 07/10 (»Narodne novine«, broj 112/10) i provedenoga postupka utvrđivanja postojanja uvjeta za davanje koncesije donijelo

ODLUKU

I. Poništava se dio Javnog natječaja za davanje koncesija za obavljanje pružanja medijskih usluga televizije i/ili radija – tablica 2. djelatnost radija – točka 9. grad Prelog te općine Donji Kraljevec, Goričan, Sveta Marija, Domašinec, Veliki Bukovec i Donji Vidovec (G-PR).

II. Ova odluka stupa na snagu danom donošenja i objavit će se u »Narodnim novinama«.

Obrazloženje

Vijeće za elektroničke medije na svojoj 37-10 sjednici održanoj 21. rujna 2010. godine donijelo je Odluku o raspisivanju Javnog natječaja broj 07/10 za davanje koncesije za obavljanje djelatnosti pružanja medijske usluge televizije i/ili radija. Javni natječaj objavljen je u »Narodnim novinama« broj 112/10 od 29. rujna 2010. i u propisanom roku na javni natječaj za davanje koncesija u tablici 2. djelatnost radija pod točkom 9. grad Prelog te općine Donji Kraljevec, Goričan, Sveta Marija, Domašinec, Veliki Bukovec i Donji Vidovec (G-PR) ponudu je dostavio ponuditelj Studio M d.o.o.

Vijeće je razmatranjem zaprimljene ponude utvrdilo da jedini ponuditelj za davanje koncesije za obavljanje djelatnosti radija grad Prelog te općine Donji Kraljevec, Goričan, Sveta Marija, Domašinec, Veliki Bukovec i Donji Vidovec (G-PR) – Studio M d.o.o. nije podnio prijavu koja ispunjava sve uvjete propisane Javnim natječajem.

Utvrđeno je da ponuda trgovačkog društva Studio M d.o.o. sadrži tražene podatke o strukturi vlasništva no dokument – izjava o vlasničkoj strukturi nije potpisana ni ovjerena od osobe ovlaštene za zastupanje Društva.

Zakonom o trgovačkim društvima propisano je da ako u društvenom ugovoru nije drugačije određeno, članovi uprave skupno zastupaju društvo, a potpisuju se tako da uz navođenje tvrtke društva stavljaju svoj potpis. Nadalje je propisano da trgovačka društva kapitala zastupaju članovi uprave (direktori) na način određen zakonom i temeljnim aktom društva, znači statutom za dioničko društvo i izjavom o osnivanju (kada je riječ o jednom članu društva) ili društvenim ugovorom (kada postoji više članova društva) za društvo s ograničenom odgovornošću. Iz svega navedenoga proizlazi da će zastupanje trgovačkog društva biti pravovaljano ako zastupnik uz svoj potpis napiše i tvrtku društva odnosno stavi pečat.

Kako u konkretnom slučaju nije dostavljen ovjeren popis članova Društva izdan od nadležnog Trgovačkog suda, a izjava o strukturi vlasništva nije ovjerena od osobe ovlaštene za zastupanje, utvrđeno da ponuditelj Studio M d.o.o. nije dostavio ponudu koja ispunjava sve uvjete propisane javnim natječajem.

Slijedom navedenoga odlučeno je kao u dispozitivu.

UPUTA O PRAVNOM LIJEKU

Protiv ove odluke nije dopuštena žalba, jer je ona konačna, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka odluke. Tužba se predaje ili šalje neposredno sudu Republike Hrvatske u Zagrebu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: 612-12/10-02/0029

Urbroj: 567-02/10-03

Zagreb, 9. prosinca 2010.

Ravnatelj Agencije
predsjednik Vijeća
Zdenko Ljevak, dipl. ing., v. r.

Odluka, NN 144/2010-3662